Dada Ante Portas: "Bound of Nowhere"

Da David Spinnler

Tge pon far magisters, sch'els na vulan betg dar scola? Tar nus en Rumantschia poni far radio. A Lucerna datti ina autra varianta: musica da rock!

Ils tschintg Dada Ante Portas èn tuts magisters patentads che dattan anc adina mintgatant scola pervia dal cash che manca. Ma surtut rock fan ils tips - e quai co! Nus enconuschain la band Dada Ante Portas da l'Open air Val Lumnezia dal 2001. Igl è stà ina da las meglras shows dal Open air da l'onn passà - rockischem!

Era l'emprima schibetta da Dada Ante Portas è stada in highlight svizzer dal 2001. la schiba "Playin hooky" cun hits sco "Hazy Paint" u "Dance beside the Moon". Ussa è qua il numer 2, "Bound for Nowhere", e tut che vul mesirar la schibetta nova vi dal success da l'album da debut. Be ch'els mesirian! La schibetta numer 2 fa vinavant precis là, nua che la schibetta numer 1 è stada a fin: simpel rock classic e melodius - ma fatg bain e sunà frestg.

E tgi che ha gia scuntrà ils tips da Dada Ante Portas sa che quai è ina banda cun umor, tips simpatics che giran per il mund enturn cun in bus antic da VW blau cler. Cun letras brinas èsi scrit si: dada ante portas.

Questa stad vegn "Dada Ante Portas" en Engiadina a l'Open air da Chapella. Sperain che il bus blau cler passia sur il Pass dal Güglia...